Arriben els inflables a la Plaça de l’Ajuntament, del 18 al 21 de desembre
2025-07-24

Ja se sent l’esperit nadalenc a Burjassot i bona prova d’això és que els seus carrers ja estan il·luminats i decorats amb motius típics d’aquesta època de l’any. Les activitats es multipliquen i el municipi rebrà la visita del Pare Noel dijous que ve 23 de desembre a partir de les 17.30 hores en la Plaça de l’Ajuntament perquè els i les xiquetes de la casa puguen entregar-los les seues cartes.

Uns dies abans, del 18 al 21 de desembre, aqueix mateix espai, la Plaça de l’Ajuntament, acollirà diferents inflables perquè els xiquets i les xiquetes de Burjassot gaudisquen del cap de setmana i de les vesprades prèvies a Nadal.

Així, la regidoria de Festes, dirigida per Manuel Pérez Menero, posarà inflables el dissabte 18 i el diumenge 19 de desembre d’11.00 a 14.00 hores i les vesprades del 20 i del 21 de desembre, de 17.00 a 20.00 hores.

Després d’aquests dies d’inflables, la Plaça de l’Ajuntament es transformarà en una divertida fira de Nadal, del 22 de desembre al 4 de gener, on grans i menuts també podran gaudir de les atraccions pensades per a totes les edats.